text: P.V. Hammershøy
  
  publiceret: 2011-07-17 22:42:56+02:00
  P.V. Hammershøy, Povl Vilhelm Hammershøy, 16.9.1905-17.7.1961, officer. Født i Kbh. (Garn.), død i Washington, USA, begravet Kbh. (Kastelsk.). H. blev premierløjtnant af fodfolket 1927, kaptajnløjtnant 1934, kaptajn 1939, oberstløjtnant 1947, oberst 1952 og generalmajor 1956. Han gennemgik hærens officersskoles generalstabskursus 1933-35, og var derefter tilknyttet generalstaben (overtalligt nr.) 1936-39, fuldmægtig i krigsministeriet 1937-39, kontorchef i dettes 1. kontor 1942-47. 1941 blev han chef for II. bataljons 4. kompagni, senere dets 3. kompagni. 1943 indtrådte han i krigsministeriets såkaldte afviklingsstab. Som tjenstgørende i ministeriet fortsatte han tjenesten efter 29.8.1943. I foråret 1944 blev H. af hærens illegale generalstab beordret til tjeneste i efterretningstjenesten hvor han overtog arbejdet på Sjælland. Efter F. B. Larsens arrestation 2.9.1944 overtog H. sammen med O. Blixenkrone-Møller den daglige ledelse af den militære efterretningstjeneste i Danmark i nær kontakt med danske efterretningsofficerer i Stockholm. Han ledede dette arbejde på glimrende vis frem til befrielsen 5.5.1945. H. arresteredes af tyskerne 3.1.1945 sigtet for spionage; de måtte dog samme dag løslade ham på grund af manglende beviser. H. var fungerende afdelingschef for krigsministeriets 1. afdeling 1946-49 og deltog herunder i arbejdet i en lang række militære kommissioner. 1949-50 var han chef for 2. livgardebataljon, 1950 afdelingschef i forsvarsstaben, 1951 souschef for denne. S.å. blev han medlem af forsvarets materielnævn, og var 1956-59 chef for forsvarsstaben. Under tjeneste som militærattaché i Washington og Ottawa og dansk forbindelsesofficer til SACLANT døde han. – H. var sekretær for Det krigsvidenskabelige selskab 1938-41 og medlem af hovedbestyrelsen for Soldaterhjemsforeningen Dannevirke.
  Forældre: oberstløjtnant Peter Vilhelm H. (1860-1949) og Fanny Hilda Johanne Vilhelmine Klæbel (1863-1946). Gift 8.10.1935 med Hertha Dagmar Søltoft, født 30.10.1914 i Slagelse, død 1.3.1970 i Kbh., d. af oberst Knud Pedersen S. (1876-1944) og Asta Stilling (1884-1933).
  R. 1946. DM. 1947. K. 1961.
  Foto.
  Helge Klint: Efterretningstjenesten og hærens illegale transporttjeneste 1940-45, 1977 72-79. – Beretn. vedr. 1944-45 i Rigsark. Levnedsberetning i ordenskapitlet.